In
Turchie e va dilunc a cressi la spirâl di violence e di repression
che e viôt protagonistis lis autoritâts turchis e la comunitât
curde. Intal mês di Novembar a jerin stâts arestâts Selahattin
Demirtaş, Figen Yüksekdağ (copresidents) e altris vot parlamentârs
dal Partît Democratic dal Popul (HDP), la formazion politiche di
riferiment de comunitât curde che tal stât turc e conte passe 22
milions di personis. A jerin dome i ultins di une lungje rie di
politics, aministradôrs locâi, insegnants, gjornaliscj e militants
curdis impresonâts, intant che l’esercit e lis fuarcis di polizie
turchis a strenzevin te smuarse de repression paîs e citâts dal
Kurdistan lassantsi daûr disinis di muarts. Tes regjons a maiorance
curde a scuintrâsi cun militârs e polizais a son massime i
militants dal PKK (Partît dai Lavoradôrs dal Kurdistan), a colpî
cun atentâts intes citâts turchis invezit a son i oms dal TAK
(Falcons de Libertât dal Kurdistan), nassût de separazion de ale
plui radicâl dal PKK. E sarès propite cheste ultime formazion la
responsabile di trê atacs puartâts a cjaval tra i 11 e i 17 di
Dicembar e che in dut a àn causât passe cuarante muarts, pe plui
part soldâts e polizais. Come ritorsion, ai 12 di Dicembar, lis
autoritâts turchis a àn arestât dôs parlamentârs e passe 230
militants dal HDP, intant che altris azions repressivis a son stadis
siguradis pes zornadis seguitivis.
Font:
Ekurd Daily,
13/12/16
srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn twi_Latn unk